
Универсиада алауы жағылды

М. Қозыбаев атындағы Солтүстік Қазақстан мемлекеттік университетінің алдында 28 қаңтар-8 ақпан аралығында Алматыда өтетін 28-ші Бұкіләлемдік қысқы Универсиаданың алауы жағылды. Еліміздің тәуелсіздік жылдарында жеткен жетістіктерінің бірегейі саналатын мерейлі оқиғаға жиналғандарды облыс әкімі Ерік Султанов құттықтады.
- Бүгін біз ел тарихындағы маңызды спорттық шараның куәгері болып отырмыз. Әлемнің 57 мемлекетінің айтулы спортшылары қатысатын дода тұңғыш рет Қазақстан жерінде – әсем  Алматыда  өтеді. Универсиада алауы алдағы төрт күннің үшінде еліміздің барлық өңірінде жағылады. Осы додада біздің облысымыздың намысын сегіз спортшы қорғайтын болады. 28-ші Бүкіләлемдік қысқы Универсиадада талай талантты спортшылардың жұлдызы жарқырап, есімдері әлемге танылатынына сенімдімін - деді өңір басшысы. Облыс әкімінің құттықтауынан кейін қатысушыларды Ресейдің Қазан қаласында жалау желбіреткен жазғы Универсиаданың жеңімпазы, жеңіл атлетші Маргарита Мұқашева қуттықтап, өңір намысын қорғайтын спортшыларымызға сәттіліктіледі.
Содан кейін облыс әкімі Ерік Сұлтанов пен М. Қозыбаев атындағы Солтүстік Қаэақстан мемлекеттік университетінің ректоры Серік Өмірбаев Универсиада алауын тұтатты.
Салтанатты рәсім аяқталған соң алпыс адамнан құралған спортшылар тобы алауды Петропавлдың орталық көшелерімен алып өтті.

